Dunyodagi vaziyat: yangi antirekordlar va umidsiz antitanalar

Jahon sog‘liqni saqlash tashkiloti o‘tgan kun davomida Covid-19 bilan kasallanishning yangi 230,3 mingta holatini qayd etdi. Bu pandemiya boshlangandan beri kunlik eng yuqori ko‘rsatkichdir. Worldometr statistik veb-sayti nisbatan soddaroq raqamlarni taqdim etadi: qariyb 195 ming holat. Ularning yarmidan ko‘pi AQSh, Braziliya va Hindistonga to‘g‘ri keladi. 
Lotin Amerikasida vaziyat keskinlashmoqda. Braziliyadan tashqari, Peru, Chili va Meksika virusni yuqtirib olganlar soni bo‘yicha birinchi o‘ntalikka kiradi. Yakshanba kuni Meksika o‘limlar soni bo‘yicha dunyoda to‘rtinchi o‘rinni egallab, Italiyani ortda qoldirdi.
Epidemiya boshlangan Xitoy davlati, hozirgi kunga kelib kasallanish holatlari soni bo‘yicha dunyoda 23-o‘ringacha tushgan. Rasmiy ma'lumotlarga ko‘ra, kunlik yangi kasallanish holatlari ko‘rsatkichi barmoq bilan sanarli, kasalxonalarda jami 320 nafar bemor davolanmoqda. 
Dushanba kuni, pandemiya boshidan beri dunyo bo‘ylab virusni yuqtirib olganlar soni 13 milliondan oshdi. 572 ming kishi Covid-19 qurboni bo‘lgan, 60 mingga yaqin kishi og‘ir va o‘ta og‘ir ahvolda qolmoqda. 
Tadqiqot: Covid-19'ga qarshi immunitet atigi bir necha oy davom etadi

London Kings kollejining bir guruh tadqiqotchilari koronavirus bilan kasallangan 90 bemorni o‘rganishdi. 
Sog‘ayishdan keyingi qisqa vaqt ichida immunitet hosil bo‘lishi uchun organizm tomonidan ishlab chiqariladigan antitanalar yetarli miqdori bemorlarning 60 foizida aniqlangan, uch oydan so‘ng olingan tahlillarda esa raqamlar 17 foizni tashkil etgan. Ba'zilarda antitanalar umuman yo‘q bo‘lib ketgan. 

Olingan natija Covid-19 virusidan uzoq muddatli immunitet hosil bo‘lmaydi va odam gripp kabi qisqa vaqt oralig‘ida qayta-qayta kasallanishi mumkinligi haqidagi umidsiz xulosa chiqarmoqda. 
Bu koronavirusga qarshi samarali vaksinani yaratishning prinsipial imkoniyatiga shubha tug‘diradi.
Biroq, hisobot hozircha boshqa mutaxassislar tomonidan baholanmagan va mualliflarning o‘zlari ham qo‘shimcha tadqiqotlar zarurligini tan olishmoqda. Xususan, zararlanishdan himoya qilish uchun inson qonida aynan qancha miqdorda antitana bo‘lishi kerakligi hali ma'lum emas. 
Sun'iy antitanalar eng og‘ir holatdagi bemorlarga yordam beradi

Londonning Imperial kolleji professori Piter Openshoning Telegraph'ga aytishicha,  uning klinikasida koronavirus bilan kurashga mo‘ljallangan sun'iy antitanalar sinovdan o‘tkazilmoqda. 
Tana kasallikni yengishiga yordam beruvchi tabiiy antitanalar sog‘aygan odamlar qonidan olinadi. Ular hatto og‘ir bemorlar uchun ham mutlaqo yetishmayapti. 
Professor Opensho birinchi natijalarni umidli deb atadi. Agar ish muvaffaqiyatli chiqsa, Imperial kolleji laboratoriyasida yaratilgan monoklonal antitanalar Covid-19'dan dunyodagi birinchi to‘g‘ridan to‘g‘ri dori bo‘ladi. 
Buyuk Britaniya hukumatining koronavirusga qarshi kurash bo‘yicha maslahatchilaridan biri bo‘lmish professor Openshoning so‘zlariga ko‘ra, eksperimental dori qonga quyilgandan keyin yarim soat ichida ijobiy ta'sir ko‘rsata boshlaydi va og‘ir kasallangan bemorlar ahvoli yomonlashishini to‘xtatishga yordam beradi. 
Boshqa yangiliklar: